Maatalousympäristön luonnon monimuotoisuuden yleissuunnitelma : Pohjois-Pälkäne ja Epaala-Kuuliala
Lilja, Ulla (2006-10)
PIR_rap02_2006lumo_netti.pdf (3.615Mt)
Lilja, Ulla
http://urn.fi/URN:ISBN:952-11-2421-0
Pirkanmaan ympäristökeskuksen raportteja 2/2006
Pohjois-Pälkäneen ja Epaalan-Kuulialan maatalousympäristön luontoa kartoitettiin kesällä 2006. Yleissuunnittelualueelta etsittiin yhdessä maanomistajien kanssa luonnon monimuotoisuuden kannalta merkittäviä kohteita ja niille laadittiin suuntaa-antavat hoitosuunnitelmat. Viljelijä voi käyttää yleissuunnitelmaa apunaan tukia hakiessaan ja kohteiden hoitoa suunnitellessaan.
Maatalousympäristön monilajiset luonnonlaitumet ja muut aiemmin hyötykäytössä olleet luontokohteet alkavat hiljalleen umpeutua ja muuttua lajistoltaan yksipuolisemmiksi. Tämä kehityssuunta johtuu etenkin laidunnuksen vähentymisestä. Arvokkaiden alueiden umpeenkasvua voidaan estää laiduntamalla, raivaamalla ja niittämällä. Monet uhanalaiset lajit ovat riippuvaisia perinnebiotooppien säilymisestä. Neljäsosa kaikista Suomen eliölajeista viihtyy maatalousympäristössä, joten sen hoitaminen on arvokasta työtä ympäristön hyväksi.
Maatalousympäristön luonnon monimuotoisuutta edistetään pitkälti maatalouden ympäristötukijärjestelmän avulla. 96% viljelijöistä on sitoutunut ympäristötukijärjestelmään. Ympäristötuen perus- ja lisätoimenpiteiden lisäksi luonnon monimuotoisuutta edistetään erityistukien avulla. Tähän yleissuunnitelmaan on pyritty löytämään sellaisia kohteita, joiden hoitamiseen viljelijä voi hakea erityistukea. Yleissuunnitelman kohdekuvauksia, pinta-aloja ja hoitosuosituksia viljelijä voi hyödyntää tukihakemuksissa.
Yleissuunnittelun tavoitteita on tehostaa ja ohjata luonnon monimuotoisuuden hoitoa, parantaa vuorovaikutusta viljelijöiden, neuvojien ja viranomaisten kesken sekä kannustaa viljelijöitä erityistuen hakuun. Yleissuunnitteluhankkeeseen ovat osallistuneet paikalliset viljelijät, Pirkanmaan TE-keskus, MTK-Pirkanmaa, ProAgria Pirkanmaa, Pälkäneen kunta ja Pirkanmaan ympäristökeskus.